Minħabba l-qligħ ħafna jidinbu, u min ifittex li jistagħna jagħlaq għajnejh. Fil-fil bejn ġebla u oħra jitwaħħal bħal grampun, u bejn il-bejgħ u x-xiri jitħaxken id-dnub. Jekk wieħed ma jżommx sħiħ bil-ħerqa fil-biża' tal-Mulej bla telf ta' żmien titħarbat daru. Id-diskors Meta jheżżu għarbiel jibqa' fih l-iskart, hekk ukoll min jgħarbel lilu nnifsu jagħraf ħżunitu. Il-forn jgħaddi mill-prova xogħol il-fuħħari, hekk ukoll bniedem tagħrfu minn kliemu. Il-frott jikxef kemm bidwi jkun ħa ħsieb is-siġra, hekk ukoll kelma tikxef ħsieb qalb il-bniedem. Tfaħħarx bniedem qabel jitkellem, għax hekk jiġu ppruvati n-nies. Il-virtù Jekk issus wara l-ġustizzja, tiksibha, u xxiddha bħalkieku kienet libsa ta' ġieħ. L-għasafar jissieħbu ma' dawk tax-xorta tagħhom, u s-sewwa jgawduh dawk li jagħmluh. L-iljun jissajja għall-priża, u d-dnub għall-ħżiena. Kliem it-twajjeb hu dejjem għaref, imma l-iblah ibiddel bħall-qamar. Qalb il-boloh ħu ħsieb tal-ħin, imma qalb min jifhem ibqa' sal-aħħar. Iweġġa' l-qalb kliem min hu bla moħħ, u ċ-ċajt tagħhom waqt ix-xalar tad-dnub. Diskors min imdorri jaħlef iqajjimlek xagħrek, u l-ġlied tagħhom iġagħlek issodd widnejk. Tixrid id-demm ġlied l-imkabbrin, u kliemhom iweġġgħek tisimgħu. Is-sigrieti Min jikxef sigriet jitlef il-fiduċja, u ma jsibx ħabib li jaqbel għal miegħu. Inġibed lejn ħabib u miegħu kun fidil, imma jekk tittradih, toqgħodx tiġri warajh. Għax bħalma bniedem jeqred l-għadu tiegħu, hekk teqred il-ħbiberija mal-ġar tiegħek. U bħalma terħi għasfur minn idek, jekk tħalli 'l ħabibek jaħrablek, u ma terġax taqbdu. Tiġrix warajh għax jinsab 'il bogħod, u ħarab bħal għażżiela minn ġon-nassa. Għax ġerħa tintrabat, u wara ż-żebliħ terġa' ssir il-ħbiberija, imma min jikxef sigriet m'għandux tama. Il-wiċċ b'ieħor Min jegħmeż b'għajnejh ifassal ħwejjeġ ħżiena, u min jintebaħ bih jitbiegħed minnu. F'wiċċek kliem fommu jkun ħelu u jissaħħar bi kliemek, imma wara dahrek jitkellem mod ieħor, u bi kliemek stess joffendik. Għandi mibegħda għal ħafna ħwejjeġ, imma xejn daqs il-wiċċ b'ieħor; jistmellu sal-Mulej. Min jitfa' l-ġebel 'il fuq jiġih fuq rasu, u daqqa mogħtija bil-qerq tiftaħ il-ġrieħi. Min iħaffer ħofra jaqa' fiha, u min iqiegħed nassa jinqabad fiha. Il-ħażen li wieħed jagħmel jerġa' lura fuqu, u ma jagħrafx mnejn ikun ġieh. Il-kburi mimli żufjett u żebliħ; imma ħlasu jgħassislu daqs iljun. F'nassa jinqabdu dawk li jifirħu bil-waqgħa tat-twajbin, u l-uġigħ jifnihom qabel mewthom. L-għadab Għadab u qilla, dawn ukoll ta' min jistmerrhom, u l-bniedem midneb mimli bihom.